Terus negika penulin Jaku Iban
Jaku Iban patut terus ditegika nyadi siti jaku tulin. Iya enda patut dichampurka kelalu mayuh enggau jaku bansa bukai enggaika nyadi kelalu tabar dudi hari ila. Nadai ga salah kitai nambah tauka nginjau sekeda jaku bansa bukai, laban bisi mega sekeda jaku kitai rapas sereta enda tentu nyemetak. “Enti jaku kitai enda tentu nyentuk, enda tentu datai ba reti nitihka dikedeka kitai baka jaku ‘special’ tauka ‘istimewa’, nadai ga salah kitai nginjau ari jaku bansa bukai, laban enggaika jaku kitai nyadi lepung lalu enda mansang,” ku niang Dato Jimmy Adit ke dulu suba nyadi Ketuai Pengarang The Borneo Post/Utusan Borneo lebuh berandau enggau penulis suba. ENDA PATUT NABAR JAKU KITAI Nyadi utai ti dipadah niang Jimmy nya endang sigi amat. Taja pia, kitai enda patut kelalu nabarka jaku Iban leka jaku kitai kaya ba sekeda reti jaku. Ambika banding mayuh bendar jaku kena kitai nganti jaku regas, iya nya baka gerai, kungang, laju, agi pama, beguna endar enggau kering sekeda agi bisi sekeda jaku begenteran ke bukai. Endang nadai salah nginjau ari jaku bukai, deh jaku Melayu pan bisi nginjau jaku kitai baka merarau enggau randau. Lalu pia mega jaku English pan bisi ga nginjau ari bansa bukai baka ambika banding jaku buffet, café, modus operandi, prima facie, déjà vu, grand prix enggau mayuh agi. Laban pengaya leka jaku, ka tambah ke endang dimeretika ulih semua bansa Iban serata dunya, reti nya jaku Iban tu ‘universal’, nya alai nadai kebuah kitai enda terus ngemeranka penulin jaku kitai, laban iya enda siti jaku ‘language’, ukai ‘dialect’ aja. Kebuah pia, laban enti ngena jaku Iban, semua bansa Iban di dunya tu sigi mereti jaku tauka utai ku pangan, enda ngira kitai ari Lundu, ari Kuching, ari Samarahan, ari Limbang enggau serata Sarawak, ari Temburong tauka Tutong di Brunei Darussalam, tauka ari menua Badau, tauka ari Sintang di Kalimantan Barat (Kalibar) Indonesia. Amat meh proses asimilasi – alai siti jaku belubah-lubah ngejang ari penulin iya – endang enda ulih dikerarika kitai, tang enti kitai endang selalu patut keran ngemeranka penulin jaku diri, kitai tetap ulih ngelaung ari proses asimilasi nya kelalu jampat nabarka penulin jaku. Di nengeri diatu, mayuh bendar kitai Iban ti udah balat tesat ba jalai jaku. Mayuh bendar bala kitai udah limpang lalu nyimpang ngagai tunga jalai mejuh ti ngujungka jaku kitai nyadi bangkut, enda nyengala lelaki, lalu enda mega nyengala indu. JAKU INJAU “Mayuh mega bala kitai udah nginjau jaku orang, taja pan kitai empu endang bisi jaku nya. Kebuah pia, laban bala anak nitih jaku apai indai sida, tauka nitih jaku bala diri serambau ke sama nginjau jaku Melayu,” ku niang Jimmy nampung jaku iya tadi. Tu endang sigi amat. Mayuh bendar leka jaku Iban ngena jaku Melayu taja pan kitai bisi jaku nya. Ambika banding jaku ‘ba mua’ – in front dalam jaku English – mayuh bendar bansa kitai ngena jaku ‘depan’ tauka ‘ba depan’ ti enda patut laban jaku ‘ba mua’ nya endang jaku tulin kitai ti sama reti. Bisi mega DJ radio kitai Iban bisi ngena jaku ‘kirim’ – to send dalam jaku English – taja pan kitai bisi jaku ‘kirum’ tauka ngirum. Sekeda bisi mega saru ngena jaku Melayu ti sama sebut enggau semunyi tang empu reti ti jauh bebida. Ambika banding jaku ‘maut’ ba Melayu ti reti iya ‘parai’ tauka ‘mati’ tang ‘maut’ dalam jaku Iban reti iya ‘nyengkau utai nya ngena jari ngagai tubuh kitai enggau tunga bukai’. Bakanya mega jaku ‘tikam’ ba Melayu reti iya numbuk orang ngena utai tajam tauka ngena lungga. Tang ‘tikam’ ba jaku Iban reti iya nikam tauka nikau tauka ngayun utai nya jauh ari endur kitai bediri, diau tauka duduk. Jaku ‘keras’ ba Melayu pan jaku bebida reti iya enggau jaku ‘keras’ ba jaku Iban. Ba jaku Melayu ‘keras’ tu reti iya ‘kering’ tang ‘keras’ ba jaku Iban sama reti enggau ‘keran’ tauka ‘kih’ sereta ‘enggai alah penemu’. Ngenang mimit pasal leka lagu kitai Iban, bisi mega sekeda penanyi ti ngena leka lagu sebarang embal, asal meh setimbal ba ujung iya. Ambika banding jaku ‘cinta’, ‘Syurga’, ‘dunia’ tu ukai jaku Iban. Kitai Iban bisi jaku pengerindu, Serega enggau dunya. Kasih ga tudah penanyi ti ngena jaku ‘Syurga’ nya. Engka laban enda kala macha Bup Kudus tauka enda kala ngagai gerija, nya alai enda nemu kitai Iban bisi jaku ‘Serega’ (Heavens dalam jaku English). Bisi mega ngena jaku ‘paling’ (jaku Melayu) ti tau diganti ngena jaku ‘pemadu’ tauka ‘pengabis’ nitihka jalai ngena iya.  Mayuh mega ngena jaku ‘sibuk’ (jaku Melayu) ti patut diganti ngena jaku ‘kiruh’ tauka ‘kisuh’ nitihka batang ai siti-siti. Jaku ‘berenti’ pan suah mega mansa pending penulis dikena sekeda Iban ba nengeri ti patut diganti ngena jaku ‘ngetu’ enggau ‘badu’. MENGKANG TESAT Mayuh agi jaku ti salah kena mega. Taja pia, penulis ukai orang ti nyadi tampuk pengelandik dalam jaku Iban tang semina negi pemetul sekeda leka jaku kita ngagai bala kitai ti agi tesat lalu tepejuh ngejang jauh enggaika sida terus teparuk baruh batang lalu teserungkaika sarang gamang enggau indu penyengat bukai ti tau ngujungka sida pedis sereta bebadi. Nya alai anang enda keran ngelaungka penyilap kena sekeda leka jaku kitai Iban. Auntie Unu (Esther Bayang) ti endang udah lama tebilang ba dunya pemerindang Iban bisi mega ngemansutka jaku madah enda tentu puas ati ninga sekeda rujak leka lagu Iban digaga nembiak kemaya haritu. Ku iya, maya rebak sida kelia ngerikut lagu ba RTM endang bisi panel ditagaka meresa lalu nyeruri leka lagu sida enggaika ukai jaku Iban tulin. Enda baka diatu, tajapan endang amat bisi Komiti Nyerarap ba Opis Menteri Pekara Dalam Menua (Censorship Board) – Lembaga Penapis Kementerian Dalam Negeri KDN – tang mayuh bendar leka lagu Iban dikemendar pia aja. Penulin jaku Iban ulih terus dikemeranka enti apai indai nembiak nya endang ukai ngembuan jaku ti kelalu tabar sereta udah balat bechampur enggau jaku bukai. Laban enti jaku udah balat tabar,pekara tu deka nyadi siti ‘vicious circle’ ti deka ngujungka jaku kitai tau nyadi punas dudi hari ila. Berengkah ari tubuh kitai diatu, kala jaku apin mayuh nginjau enggi orang bukai – amat nadai salah nginjau enti kitai suntuk jaku nya – aram meh sama keran negika penulin kena enggau kemeran jaku Iban ngichaka jaku kitai terus benyawa sereta idup meruan, terus mansang taja pan bisi nginjau seleka dua ari jaku orang bukai baka Melayu enggau English. Kitai patut temegah ati laban enda ngira iya nya di Sarawak, di Sabah, di Brunei, di Semenanjung tauka di Kalibar Indonesia, jaku Iban endang sebaka, lalu mina bisi mimit bebida ari jalai sebut enggau sekeda dama jelu, kayu, buah enggau sekeda dama utai bukai. Reti iya dalam jaku ribai, jaku kitai Iban tu ‘universal’ laban semua orang sekayu dunya ulih mereti utai ku pangan diri enti ngena jaku Iban. Kitai semua mereti utai ti dikejakuka pangan diri taja pan penatai kitai enda sama sereta jauh ari pangan. NADAI JAUH BIDA Maya penulis empu ampit rembus di menua Iban di Temburong, Brunei dalam taun 1999 suba, dia tudah pangan berasai gaga bendar ati meda bala kitai Iban di menua nya endang semunyi sereta sebaka sebut enggau jaku bala kitai ari Layar, ari Rimbas enggau Krian. Sida mega madah bala aki ini sida mayuh datai ari menua Layar di Betong. Bisi mega sida betampil enggau Iban ari Julau, ari Kanowit enggau ari Limbang. Iya ke bendar, bala sida ari Julau, ari Kanowit enggau Limbang pan mayuh pindah ari Layar dulu menya. Nya alai batang jaku semua bengkah batang ai nya nadai jauh bida ari pangan. Nyau pulai ke pun dulu, dalam taun 2006 lebuh siku kaban penulis mungkal ngarang Surat Berita mayuh bendar bantah tauka kempelin orang madah jaku dikena iya nya bisi ‘kasar’ mimit. Maya nya, iya enda mereti nama pengasar dalam jaku dikena dalam Surat Berita. Tang nyau beratika diatu, engka nya jalai nyepil jaku dikena iya ti endang bechuanka sereta besandingka penemu bala sida ari Jugah Foundation. Sepil ti dikena Berita Iban sidi nitih sepil stindit ti lalu ditunda sida Opis Pelajar Sarawak lebuh berengkah ngena Sistem Jaku Iban ba kurikulum sida dalam kelas berengkah ari bulan Satu taun 2007 suba. Siti ari kempelin ‘kasar’ jaku kena Surat Berita maya engka pasal sepil ti nitihka sebut bala ari Saratok enggau Betong. Ambika banding dulu sepil ‘jaku’ nya ‘jako’, lalu sepil ‘burung’ nya ‘burong’, ‘tulung’ nya ‘tulong’.  Sepil suba nitihka jalai sebut. Laban sebut bala ari Saribas enggau Krian enda sebaka enggau sida ari ai Batang Rajang tauka Kemena enda sebaka, nya alai sepil pan enda sebaka. Tang diatu berengkah ati pun taun 2007, sepil nya udah distinditka. Tu udah disetujuka semua dalam Komiti Sistem Jaku Iban menua Sarawak. Nya alai sepil stindit nya baka ‘jaku’, ‘tulung’ tauka ‘burung’, ‘menua’ (ukai menoa), ‘mua’, ‘maya’ (ukai maia) enggau ‘mayuh’ (ukai maioh) ambika sekeda banding. Dulu ari tu, dalam mayuh bengkah bup dia kitai meda mayuh macham sepil dikena penulis. Orang keterubah netapka sepil jaku Iban kelia baka sida niang aya (Tan Sri Datuk) Gerunsin Lembat, niang pangan penulis Benedict Sandin – ba pintu iya di Centre of Policy Research, Universiti Sains Malaysia, Pulau Pinang ti alai iya nyadi Senior Fellow (1975-1978) nama iya diengkah sida Dr Benedict Sandin, laban semua Senior Fellow endang bisi PhD magang. Endang selalu tuchum orang tuai nya meda bisi Dr ba pun nama iya – enggau sekeda bala bukai. Nya alai berengkah ari diatu, ngarapka semua kitai Iban anang enda keran ngetanka penulin jaku kitai. Laban enti jaku udah kelalu tabar, reti nya jaku kitai deka majak surut sereta nuju ngagai tunga pemunas. Punas jaku punas meh bansa, tang enti jaku kitai mansang dikemeranka penulin iya, bansa kitai deka terus dikelala orang mayuh ari jaku. Jam ke diatu, jaku kitai Iban udah dijadika siti matapelajar ba Universiti Pendidikan Sultan Idris (UPSI) di Tanjung Malim, Perak. Tu meh tanda jaku kitai udah nyingkang maju, lalu patut terus dikemajuka. Maju jaku, idup sereta maju meh bansa. 
See author's posts
